泛五湖
作者：李紳
朝代：唐

paragraphs: 范子蛻冠履，扁舟逸霄漢。
嗟予抱險艱，怵惕驚瀰漫。
窮通泛濫勞，趣適殊昏旦。
浴日盪層空，浮天淼無畔。
依灘落葉聚，立浦驚鴻散。
浪疊雪峰連，山孤翠崖斷。
風帆同巨壑，雲矗成高岸。
宇宙可東西，星辰沈粲爛。
霞生[澒]洞遠，月吐青熒亂。
豈復問津迷，休爲呂梁歎。
漂沈自詎保，覆溺心長判。
吳越郡異鄉，嬰童及爲翫。
依稀占井邑，嘹唳同鵝鸛。
舉棹未宵分，維舟方日旰。
徵斯濟川力，若鼓凌風翰。
易狎當悔游，臨深罔知難。